་སྤྲོས་བཅས་པའོ། །ཀུན་ཀྱང་དུས་ནི་ལངས་ཚེའོ། །སྒོ་གསུམ་ལས་ཕྱིར་ངེས་ཚིག་འགྲུབ། ༈ །བཤད་པའི་གཏན་ཚིགས་ལྡན་པ་ཡིས། །ལྟ་དང་བལྟ་བར་བྱ་མེད་པའོ། །ལྷུན་གྲུབ་ཡེ་ཤེས་སྒྲོན་མ་ཉིད། །རང་བཞིན་གསལ་བ་སྤྱན་གྱི་མཆོག །ངོ་བོ་དེ་ལྟ་ཉིད་དུ་ཤེས། །ཡུལ་མེད་གསལ་ཕྱིར་ལྟ་ཞེས་བཤད། ༈ །རིམ་པ་བགྲོད་ཕྱིར་དབང་བཤད་པ། །ངོ་བོ་ནུས་ཕན་གསང་དང་ཤེས། །ཤིན་ཏུ་བརྟན་པའི་ངོ་བོ་ལྔའོ། །དགོས་པ་སྐབས་ཀྱི་གོ་འབྱེད་དང་། །བཤད་པ་ཉིད་ན་ཤེས་པར་གྱིས། །ངོ་བོ་ཉིད་དུ་གྲངས་འཇུག་སྟེ། །དབང་ལྔ་རྫོགས་བསྡུས་བཅོ་བརྒྱད་རྒྱས། །དུས་ནི་རྣམ་པ་གསུམ་དུ་སྟེ། །ཕྱི་ནང་དཀྱིལ་འཁོར་རྣམ་གསུམ་དུ། །རིམ་པ་སྣང་བའང་དང་པོ་རུ། །རི་མོ་བཞེངས་གསོལ་ཕན་ནུས་བསྐུར། །བསྐྱེད་པའི་རིམ་ལ་སློབ་པའི་དུས། །རྫོགས་རིམ་གདམས་ངག་སྦྱོར་དུས་སུ། །གསང་དབང་བསྐུར་བ་སོར་བཞི་པའོ། །རོལ་པ་འཇུག་དུས་གསང་བ་ཡི། །དཀྱིལ་འཁོར་བསྟན་ལ་ཤེས་བརྟན་སྦྱིན། །ངོ་བོ་དུས་ཀྱང་ལྔ་རུ་འགྱུར། །རྣོ་ལ་ངར་བཏགས་ནུས་པ་བཞིན། །ནུས་པ་སྐྱེས་པ་ཐོབ་པའི་ཚད། །རྒྱུ་རྐྱེན་རྒྱུ་དང་བདག་པོ་དང་། །ཡུལ་དང་དེ་མ་ཐག་པ་དང་། །ངོ་བོ་ཀུན་ལ་སྐབས་སུ་སྦྱར། །དད་དང་བརྩོན་འགྲུས་གསུམ་ལྡན་དང་། །བརྟུལ་ཞུགས་གསུམ་ལྡན་སློབ་མ་ལ། །རྒྱུད་གཅིག་པའམ་ཐ་དད་ལ། །གང་ལྡན་ཆུད་མ་ཟོས་པར་སྦྱིན། །བསྐུར་བས་སྐྱེ་གནས་ལས་ཉོན་མོངས། །ཤེས་སྒྲིབ་ཆ་ཕྲ་རྣམ་དག་ནས། །ཡོན་ཏན་སྣང་ཕྱིར་མིང་དུ་བརྗོད། །སློབ་དཔོན་མཉེས་པར་མ་བྱས་ཤིང་། །དབང་རྣམས་ཐོབ་པར་མ་བྱས་པར། །ལས་བརྩོན་འབྲས་མེད་ལྷུང་བའི་སྐྱོན། །གང་ཡང་ཕན་པའི་དབང་བསྐུར་བའི། །དུས་འདི་ཕྱིན་ཆད་རྒྱལ་བའི་སྲས། །ཕྱིར་མི་ལྔོག་ཕྱིར་ཡོན་ཏན་ནོ། །ལྷ་མིའི་ཡོན་ཏན་ཡན་ཆད་ནས། །རྡོ་རྗེ་འཛིན་སོགས་སྐབས་ཀྱིས་མཐོང་། ༈ །སྒྲུབ་པ་འཇིག་རྟེན་པ་དང་འདས། །འཇིག་རྟེན་པ་ཡང་འདི་ལྟ་སྟེ། །རོ་ལངས་ཚེ་དང་པྲ་སྒྲུབ་དང་། །ལྷ་ཆེན་པོ་དང་རྒྱལ་པོ་བཞི། །གདུག་པ་ཀླུ་འདུལ་རྒྱལ་བློན་གྱི། །ཆུང་མ་དབང་དུ་བྱ་བ་གཉིས། །ཡུལ་ཁམས་ཅེ་སྤྱང་རྐང་མགྱོགས་བསྐྲད། །མི་སྣང་གཟུགས་སྒྲུབ་ལྷ་ཀླུ་མོ། །རྒྱལ་བློན་དམག་དཔོན་ཞང་བློན་སྒྲུབ། །ཚེ་འདིའི་ཆེད་ཕྱིར་འཇིག་རྟེན་པའོ། །ཡི་གེ་སྒྱུ་འཕྲུལ་ཚོགས་སྒྲུབ་དང་། །རྡོ་རྗེ་སེམས་དང་སྨན་སྒྲུབ་དང་། །རིགས་ལྔ་སྒྲུབ་དང་ཡུམ་ལྔ་སེམས། །བྱིན་དབབ་སྒྲུབ་པ་རྣམ་གཉིས་སོགས། །ཕྱག་རྒྱ་རྫས་དང་ཐབས་སྤྱོད་པར། །བརྟེན་པའི་སྒྲུབ་པ་གསུམ་དུ་བསྡུ། །དོན་དུ་གཉེར་ཕྱིན་སྒྲུབ་མཚན་ངེས། ༈ །ཚོགས་གཉིས་རྫོགས་ཕྱིར་མཆོད་པ་ནི། །ཏིང་འཛིན་སྦྱོར་སྒྲོལ་དམ་རྫས་དང་། །འདོད་ཡོན་གླུ་དང་སེམས་ཀྱི་སྤྲིན། །རོལ་མོ་ལ་སོགས་དབང་སྒྱུར་དབུལ། །གནས་སུ་སྟོབས་ཕྱིར་མཆོད་པ་སྟེ། །ཐུན་མོང་ཁྱད་པར་ཡོན་ཏན་ལྡན། ༈ །བདག་གཞན་དོན་སྒྲུབ་འཕྲིན་ལས་ནི། །མཆོད་རྟེན་ཕྱག་རྒྱའི་སྒོ་ནས་དང་། །ཧོམ་བྲོ་གླུ་དང་རྫས་ཀྱིས་བྱ། །ན་སོ་གཞོན་དང་རིགས་འཕེལ་དང་། །སྐྱེ་རྒྱུད་མེད་དང་ཟླ་བྲལ་བ། །ལས་བཞིའི་དུས་སྦྱར་བར་ཤེས། །ལས་ཀྱི་ནུས་མཐུ་ཆེར་ལྡན་ཕྱིར། །སྔོན་ནས་བཙལ་བ་རབ་ཏུ་ཅེས། །ཞི་ལ་དྭང་བ་རྒྱས་ལ་དགའ། །དབང་ལ་ཆགས་དང་དྲག་ཁྲོས་སེམས། །འདི་ཡང་ལས་ཀྱི་སྟོབས་ཆེར་འགྱུར། །རྒྱལ་བ་གཅིག་བསྒོམས་ལས་ཀུན་འགྲུབ། །བྱེད་པ་སྐབས་ཀྱིས་ལྷ་ཡང་བཞི། །རྣམ་གྲངས་ངོ་བོ་ཇི་བཞིན་ནོ། །འབྲས་བུ་དྲག་གཏུམ་ལྷ་མཚན་དང་། །ཡོན་ཏན་ནམ་མཁའི་མཐའ་དང་མཉམ། །ཕྱག་ན་རྡོ་རྗེའང་འགུགས་འགྱུར་དང་། །སངས་རྒྱས་སྐུ་ཡང་འཇིག་བྱེད་པའོ། །གཞུང་བཞིན་སྤྱད་ན་དོན་གཉིས་རྫོགས། །སློབ་དང་མངོན་སུམ་ལམ་དང་སྦྱར། ༈ །སྒྲུབ་གཞི་གཟུང་ཕྱིར་དམ་ཚིག་ནི། །ངོ་བོ་མདོ་རྒྱས་གསུམ་དུ་ཤེས། །མཉམ་པའི་དམ་ཚིག་མདོར་བསྟན་པ། །འབྲིང་དུ་རྩ་བ་བཅོ་ལྔ་སྟེ། །རྒྱས་པ་སུམ་བརྒྱ་དྲུག་ཅུའོ། །ཡང་ན་རྩ་བའི་རྩ་བ་དང་། །རྩ་བའི་ཡན་ལག་ཡན་ལག་རྩ། །ཡན་ལག་ཡན་ལག་བཞི་རུ་བསྡུ། །དབྱེ་བ་ངོ་བོ་ཇི་བཞིན་ནོ། །དགོས་པ་སྤྱི་དང་ཁྱད་པར་གཉིས། །རྟོགས་པ་འདུལ་དང་ལས་དོན་སྒྲུབ། །འདུལ་དང་སྡོམ་པའི་དམ་ཚིག་སོགས། །འདུས་པར་གསུངས་པ་ཆེ་བའི་ཆོག དཔེ་ཡང་སྐབས་ཀྱིས་རྣམ་པ་མང་། །ས་གཞི་སོ་མཚམས་མཁར་སོགས་པའོ། །ཉམས་སྐྱོན་སྤྱི་དང་ཁྱད་པར་གྱིས། །གཉིས་འགྱུར་རྒྱུད་ནས་གསལ་བར་བསྟན། །གསོ་ཐབས་རྩ་བ་ཡན་ལག་གིས། །སྐབས་དང་སྦྱར་ཏེ་གཞུང་བཞིན་གསབ། །ཡོན་ཏན་མདོར་བསྡུས་སྤྱི་རུ་བསྟན། །ཁྱད་པར་རང་རང་སྐབས་སུ་ཤེས། །རང་བཞིན་ཡེ་ནས་སངས་རྒྱས་པའོ། །ངེས་ཚིག་སྐྱོན་ཡོན་སྐབས་ཀྱིས་བསྒྱུར། ༈ །དཀྱིལ་འཁོར་སྐབས་ཀྱིས་བདུན་གསུངས་ཏེ། །ཐོག་མར་རང་བཞིན་དཀྱིལ་འཁོར་ནི། །རང་བཞིན་ཉིད་དང་ལྷུན་གྲུབ་དང་། །འབྲས་བུ་མཐར་ཕྱིན་སྐབས་ཀྱིས་གསུམ། །ཆོས་ཉིད་རང་བཞིན་སྤྲོས་བྲལ་ཏེ། །དངོས་པོ་ཀུན་ཀྱང་དེ་བཞིན་པས། །རང་བཞིན་ཉིད་ཀྱི་དཀྱིལ་འཁོར་རོ། །དཀྱིལ་འཁོར་བཞི་བཅུ་རྩ་ལྔ་ཉིད། །ཁམས་དང་སྐྱེ་མཆེད་ལ་གནས་པ། །ལྷུན་གྱིས་གྲུབ་པར་རྒྱལ་བས་གསུངས། །འབྲས་བུ་མཐར་ཕྱིན་འོག་མིན་ན། །བཞུགས་པའི་དཀྱིལ་དང་འཁོར་གྱི་ཚུལ། །དེ་ཡང་ཞི་ཁྲོ་རྣམ་གཉིས་ཏེ། །ངེས་པར་སྐུ་གསུངས་ཐུགས་སུ་འགྱུར། །ངོ་བོ་དུ་མ་གཅིག་བྲལ་བ། །ངེས་ཚིག་སྐབས་ཀྱིས་གཉིས་སུ་འགྱུར། །དེ་ཉམས་ལེན་པའི་ཏིང་ངེ་འཛིན། །དཀྱིལ་འཁོར་ལྷག་པ་གཉིས་སུ་གསུངས། །རང་བཞིན་དེ་ཉིད་འདྲིས་བྱའི་ཕྱིར། །དེ་བཞིན་ཏིང་འཛིན་དཀྱིལ་འཁོར་གྱིས། །ཕྱི་ནང་སྣོད་བཅུད་མ་ལུས་ཀུན། །ཉིད་ཀྱི་ཐུགས་ལ་བསྟིམ་པར་བྱ། །ཆོས་སྐུ་ཕྱག་རྒྱ་བསྒོམ་པ་ཉིད། །རང་རིག་མཐའ་དབུས་མེད་པའི་དཀྱིལ། །ཡེ་ཤེས་བཞི་འཕྲོ་འཁོར་ལོའི་ཚུལ། །འབྲས་བུ་མཐར་ཕྱིན་སྒྲུབ་པའི་ཕྱིན། །ལྷག་པའི་ཏིང་འཛིན་རྣམ་པ་གཉིས། །གདུལ་བྱའི་དོན་ཕྱིན་ཞི་ཁྲོ་དང་། །ལས་དང་བསོད་ནམས་སྒྲུབ་པ་ལྔ། །དེ་ཡང་སྐུ་གསུང་ཐུགས་གསུམ་སྟེ། །ཞི་བ་སྐུ་དང་གསུང་དང་ཐུགས། །སྐུ་ནི་ཆ་ལུགས་བཞུགས་ཚུལ་དང་། །སྐུ་མདོག་རྒྱན་སོགས་ཤེས་པར་བྱ། །ཐུགས་ཀྱང་ཕྱག་རྒྱ་བཅའ་བ་དང་། །འཛིན་དང་བསམ་པ་ལ་སོགས་པའོ། །གསུང་གི་རྩ་བ་སྐྱེད་པ་དང་། །བཟླས་པ་སྤྱན་དྲང་མེ་ཏོག་དོར། །སྟིམ་དང་དངོས་གྲུབ་གསོལ་བའི་སྔགས། །བྱིན་རླབས་དབང་བསྐུར་ལ་སོགས་སྔགས། །དེ་དག་ངོ་བོ་ཤེས་པར་བྱ། །ཁྲོ་བོ་ལྷག་པའི་ཏིང་འཛིན་གྱིས། །སྐུ་དང་གསུང་ཐུགས་བཤད་བཞིན་སྦྱར། །ལྷག་པ་གསུམ་ཡང་གྲངས་དེ་ལྡན། །ཏིང་འཛིན་བརྟན་ཕྱིར་གཟུགས་བརྙན་ཡིན། །གཉིས་སུ་བྱེ་བྲག་ཤེས་པར་བྱ། །གཟུགས་བརྙན་དཀྱིལ་འཁོར་ཡང་དག་ནི། །ཆེན་པོ་རགས་པ་ཐབས་སུ་ཏོཊ། མཚན་ཉིད་ཡུམ་གྱི་དཀྱིལ་འཁོར་ཏེ། །ཡེ་ཤེས་སྣང་ཕྱིར་གཟུགས་བརྙན་བརྗོད། །ལྷག་པའི་གཟུགས་བརྙན་རྣམ་དྲུག་སྟེ། །དབང་དང་ཕྱི་ནང་བསོད་ནམས་ཚོགས། །སྒྲུབ་དང་ཕྲིན་ལས་དཀྱིལ་འཁོར་རོ། །དབང་ལ་སོར་བཞི་འཛུབ་གང་ངོག །ཞི་བ་རྒྱས་འབྲིང་རྣམ་གསུམ་ཏེ། །ཁྲུ་བཞི་བརྒྱད་དང་བཅུ་གཉིས་དང་། །བཅུ་དྲུག་ཐ་མ་འབྲིང་གི་ཚད། །ཉི་ཤུའམ་ཉི་ཤུ་རྩ་ལྔ་ནི། །རྒྱས་པའི་ཚུལ་དུ་གསུངས་པ་སྟེ། །ལོགས་རེའི་ཚད་དུ་བསྟན་པའོ། །བསོད་ནམས་རྟེན་ནི་མཆོད་རྟེན་སོགས། །ཚོགས་ལ་དཔག་ཚད་རྒྱང་གྲགས་སོ། །སྒྲུབ་པ་ཚེ་དང་པྲ་སོགས་པའི། །སྐབས་ཀྱི་དཀྱིལ་འཁོར་གསུངས་པའོ། །དེ་དག་ས་ཆོག་སྟེགས་བརྩིགས་དང་། །གོ་མ་ཡེ་དང་ཐིག་སྟ་གོན། །བྲི་དང་རྒྱན་དང་རབ་གནས་དང་། །ལས་ཀྱི་གཞུང་ལུགས་རྒྱས་པར་བྱ། །ཁྲོ་བོའི་སྐབས་ཀྱང་དེ་བཞིན་ཤེས། །ཕྲིན་ལས་རྣམ་བཞིའི་ཐབས་བརྒྱད་ཀྱང་། །གཟུགས་བརྙན་སྐབས་སུ་བཤད་པ་ཡིན། །ཟབ་ཕྱིར་བྱང་སེམས་དཀྱིལ་འཁོར་ནི། །རྟེན་དང་བརྟེན་ཅན་ཐ་སྙད་གཉིས། །དབྱེ་བ་ཕྱི་གསང་མཐར་ཐུག་འགྱུར། །ཡེ་ཤེས་ལྔ་ཡི་རོ་ལྡན་པས། །དཀྱིལ་འཁོར་ཞེས་སུ་བརྗོད་པ་སྟེ །ངོ་བོ་གསང་བའི་ཁམས་གསུམ་མོ། །ཚོགས་ནི་སྦྱོར་བ་རྣམ་པ་གསུམ། །ཚོམ་བུ་གཅིག་གསུམ་ལྔ་པའོ། །རེ་རེའང་སྐབས་ཀྱིས་གསུམ་གསུམ་ཏེ། །སྐལ་ལྡན་ལྷ་དང་དགྱེས་ལྡན་མི། །འབྱོར་ལྡན་ཡོ་བྱད་ལ་སོགས་པ། །མཐུན་དང་ཚད་ཕྱིར་ཚོགས་སུ་བརྗོད། །རྣམ་གྲངས་གནས་དང་ལོངས་སྤྱོད་དང་། །ཏིང་འཛིན་སྤྱོད་ཡུལ་འབྲས་བུ་དང། །བདག་གཞན་དོན་འཚོལ་ལ་སོགས་ཀྱིས། །ཚོགས་ཀྱི་དཀྱིལ་འཁོར་ཡན་ལ་ཤེས། །མཚན་ཉིད་བར་མ་གནས་དུས་སུ། །སྒྲུབ་པའི་སྟོབས་ཕྱིར་རྐྱེན་དུ་གསུངས། ༈ །རྒོལ་བ་པོ་དག་ཚར་བཅད་ཕྱིན། །བརྗོད་དང་འབྲེལ་བ་དགོས་ཡང་དགོས། །བརྗོད་པ་བརྗོད་བྱ་རྗོད་བྱེད་དེ། །རང་བཞིན་རྒྱུད་དང་སྟོན་པའམ། །མཚོན་བྱ་ཚོན་བྱེད་རྒྱུད་གཉིས་སོ། །འབྲེལ་བ་ཡང་ནི་དེ་བཞིན་དེ། །དཀྱིལ་འཁོར་གཟུངས་མར་འབྲེལ་བ་དང་། །གཟུངས་མ་དབང་དང་འབྲེལ་བ་ནི། །གསང་དབང་མཆོག་གི་དོན་དུ་བཤད། །དབང་ཐོབ་སྒྲུབ་ལ་ངེས་ཞུགས་པས། །དངོས་གྲུབ་རྣམ་གཉིས་ཐོབ་པའི་མི། །གདུལ་བྱའི་ཞིང་དང་འབྲེལ་བར་གསུངས། །ཡང་ན་རྒྱུད་གསུམ་འབྲེལ་བ་སྟེ། །མཚོན་བྱ་མཚོན་བྱེད་རྒྱུ་འབྲས་ཚུལ། །ཤེས་དང་ཤེས་ཡུལ་འབྲེལ་བའོ། ༈ །དགོས་པ་ལམ་རྐྱེན་རྣམ་པ་བརྒྱད། །དོན་དུ་གཉེར་ཕྱིར་དགོས་པའོ། །དགོས་པའི་དགོས་པ་འབྲས་བུ་གཉིས། །དགོས་པ་བསྒྲུབ་ཕྱིར་ཡང་དགོས་པའོ། །རྒྱུད་ལ་ལྡན་ཕྱིར་རྒོལ་བ་བཟློག ༈ །མི་ནུབ་བརྟན་རྒྱས་ཡུན་རིང་ཕྱིར། །གཏན་པའི་ངོ་བོ་རྣམ་པ་གསུམ། །སྡུད་པ་པོ་དང་བུད་མེད་ཚོགས། །རྣལ་འབྱོར་མིག་ཅན་ལ་སོགས་པས། །རྟོགས་དང་བསྲུང་དང་གདམས་པ་ཡི། །ཐ་སྙད་ཙམ་དུ་གཏད་ཅེས་བྱ། །སྐབས་ཀྱི་དཔེ་ཡང་རྣམ་པ་མང་། །རྩོད་པ་ཆེ་ཕྲ་མི་མཐུན་ལ། །སྦྱོང་མི་ཚོགས་པ་གླིང་གཞིའི་ཚུལ། །བདེན་རྫུན་འདྲན་པ་གླེང་བསླང་འདྲ། །སོ་སོར་བཀའ་བཏགས་རྒྱུད་བཤད་དཔེ། །དེ་གཞུང་སྲོང་ལ་ལམ་གྱི་ཚུལ། །ཐ་ཚིག་མི་འདའ་གཏད་པ་བཞིན། །འདྲ་ཕྱིར་མཚོན་པའི་དཔེ་རུ་གྲགས། ༈ །ཤེས་རབ་ཐ་མའི་དོན་བསྟན་པ། །བཤད་ཚུལ་སྣོད་དང་སྦྱར་བ་སྟེ། །བཤད་ཚུལ་ཕ་དང་སྤྱི་དབང་གཉིས། །ཕ་ཡི་འབྲུ་གནན་ལན་གདབ་པ། །ཁོག་དབུབས་ས་བཅད་བཞི་པོར་གསུངས། །སྤྱི་ནི་ཟུང་བཞི་གཅིག་གིས་ཏེ། །ཐུན་མོང་ཁྱད་པར་སློབ་མ་ཡིས། །ཡོན་ཏན་སོ་སོའི་མཚན་ཉིད་བཞིན། །དེ་ཡི་བསམ་པ་མཐུན་ཕྱོགས་སུ། །རྨད་བྱུང་ཚུལ་གྱིས་དེ་བཞིན་ནོ། །ཐ་མའི་དོན་གྱིས་ལུས་བསྟན་པ། །ངོ་བོའི་དབྱེ་བ་རྣམ་པ་གཉིས། །ལམ་དུ་གྱུར་འབྲས་མཐར་ཐུག་འབྲས། །ཚེ་ལ་དབང་དང་ཕྱག་རྒྱ་ཆེ། །ལྷུན་གྲུབ་རིག་འཛིན་ལ་སོགས་པ། །ལམ་དང་འབྲས་བུ་ཐུན་མོང་བརྗོད། །མཐར་ཐུགས་བསྐྱེད་དུ་བྱ་བ་མེད། །འབྲས་བུའི་ངོ་བོ་སྐུ་གསུང་ཐུགས། །ཡོན་ཏན་ཕྲིན་ལས་ལ་སོགས་པའོ། །དེ་ཡང་སྐབས་ཀྱིས་ལྔ་ལྔ་སྟེ། །མཚན་ཉིད་གཅིག་དང་དུ་མ་མེད། །ལོག་རྟོག་དག་དང་སེམས་གཅིག་པས། །ཐུགས་རྗེས་གཟིགས་དང་བྱིན་བརླབས་འབྱུང་། །དེ་ཡང་ཞི་ཁྲོ་ལ་སོགས་སྐུ། །ཐ་དད་སྣང་ལ་སྣང་བ་མེད། །གྲུབ་པ་མཐར་ཕྱིན་འབྲས་བུར་བརྗོད། །ལམ་དང་འབྲས་བུར་བཅས་པ་ཡང་། །འཕྲལ་དུ་བྱས་པས་འབྱུང་མེད་དེ། །སེམས་ཅན་དུས་ན་ལྷུན་རྫོགས་པས། །རྒྱས་པར་བདག་གིས་མ་བཀོད་དེ། །ཡིག་མང་འཇིགས་པས་བརྗོད་འདས་ཕྱིར། །རྣམ་པར་ཕྱེ་ནས་མ་བསྟན་ཏོ། །རིགས་པས་སྐབས་སུ་སྦྱར་བྱ་ཞིང་། །ཐ་སྙད་ཇི་སྙེད་གསུམ་དུ་བསྡུའོ། །འགྲོ་མང་ལྷན་ཅིག་ལིང་ཏོག་གིས། །ལྡོངས་པའི་རྒྱུད་དོན་མ་ཤེས་འདྲེས། །བདག་གི་ཡི་གེ་འདིས་བཀོད་པས། །སེམས་ཅན་དམུས་ལོང་མིག་རྙེད་ཤོག །འདི་རྟོགས་འགྲོ་རྣམས་གཞན་དོན་དུ། །བསྟན་པ་རྒྱ་ཆེ་སྤེལ་བ་ཡིས། །ཀུན་ཀྱང་ཡང་དག་མིག་ལྡན་ནས། །ལོག་ལྟ་མ་ལུས་ཚར་གཅོད་ཤོག །སྒྱུ་འཕྲུལ་མན་ངག་གསལ་བའི་སྒྲོན་མེ་ཞེས་བྱ་བ་རྫོགས་སོ། །བློ་རྣོ་ཟབ་བརྟན་མྱུར་བ་དང་། །རྒྱ་ཆེ་བ་དང་བློ་ཞིབ་པ། །རལ་གྲི་རྒྱ་མཚོ་རི་བོ་དང་། །ནམ་མཁའ་ཀློག་དང་རྡུལ་ཕྲན་འདྲའོ། །ངང་རིང་ཚུལ་ཤེས་རང་བཞིན་བཟང་། །དད་པ་སྙིང་རྗེས་ལྡན་པ་ནི། །ཆུ་བོ་དགེ་སློང་གསར་པ་དང་། །ཉི་མ་སྦྱོར་རྩི་ཕ་མ་བཞིན། །མཚན་ཉིད་ལྔ་གཉིས་གཅིག་ལྡན་པ། །དེ་ལས་བཟློག་དང་མ་འཕྲད་ཅིག །སློབ་དཔོན་ཆེན་པོ་བི་མ་ལས་མཛད་པའོ།